《哨遍》
宋代·李曾伯

天限长江，云扰中原，一局持棋势。汉将谁。盍为扫清之。彼伎犹、黔驴而止。客亦知。何材不生斯世。丁宁屡费君王旨。向马首论诗，灯前观剑，岂无差强人意。幸崆峒麦熟且休师。又焉用陈琳檄书飞。一笛楼头，万柳营间，从容麾帜。

噫。代有戎夷。时贤患乏经纶志。紫岩公一出，敌当惊见花字。谩被发忧邻，汗颜笑斫，客邪终岂婴元气。待拜表笺天，移文问隐，老夫行且归矣。怕胡雏穴隙尚相窥。有淝水儿曹举兵麾。看中兴、隽烈堪继。随世样多能底。卿自为卿计。不妨老子，婆娑矍铄，从渠屦盈户外。何须岘万勒丰碑。有天知、方寸余地。

作者简介：李曾伯（1198年－1268年），字长孺，号可斋。原籍覃怀（今河南沁阳附近），南渡后寓居嘉兴（今浙江嘉兴）。南宋中晚期名臣、词人，太宰李邦彦之后。其词喜用慷慨悲壮之调，抒发忧时感世之情，自称“愿学稼轩翁（辛弃疾）”《四库提要》称其“才气纵横，颇不入格，要亦戛戛异人，不屑拾慧牙后”。有《可斋杂稿》等传世。